CELEX: 32016D2093
Language: sk
Date: 2016-11-29 00:00:00
Title: Vykonávacie rozhodnutie Komisie (EÚ) 2016/2093 z 29. novembra 2016 o výnimke, pokiaľ ide o dátum uplatňovania systému zaregistrovaných vývozcov na vývoz zo zámorských krajín a území

30.11.2016   
            
            
               SK
            
            
               Úradný vestník Európskej únie
            
            
               L 324/18
            
         VYKONÁVACIE ROZHODNUTIE KOMISIE (EÚ) 2016/2093
   z 29. novembra 2016
   o výnimke, pokiaľ ide o dátum uplatňovania systému zaregistrovaných vývozcov na vývoz zo zámorských krajín a území
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2013/755/EÚ z 25. novembra 2013 o pridružení zámorských krajín a území k Európskej únii (ďalej len „rozhodnutie o pridružení zámoria“) (1), a najmä na článok 63 prílohy VI k nemu,
   keďže:
   
               (1)
            
            
               V súlade s prílohou VI k rozhodnutiu 2013/755/EÚ sa od 1. januára 2017 bude uplatňovať nový postup osvedčovania pôvodu a metód administratívnej spolupráce, systém zaregistrovaných vývozcov (REX). Súčasný systém osvedčovania a administratívnej spolupráce sa uplatňuje do 31. decembra 2016.
            
         
               (2)
            
            
               Jednotlivé zámorské krajiny a územia uvedené v prílohe II k zmluve zaslali Komisii list, v ktorom uviedli, že nie sú pripravené začať uplatňovať REX od 1. januára 2017, a žiadali, aby sa systém uplatňoval od neskoršieho dátumu. Vo všetkých listoch sa uvádza, že zámorské krajiny a územia budú schopné uplatňovať systém REX od 1. januára 2020.
            
         
               (3)
            
            
               So zreteľom na tieto žiadosti a aby sa zámorským krajinám a územiam poskytol čas na prípravu na uplatňovanie systému REX, je vhodné udeliť týmto ZKÚ výnimku týkajúcu sa systému zaregistrovaných vývozcov a umožniť im, aby články 21 až 35 a články 54, 55 a 56 prílohy VI k rozhodnutiu 2013/755/EÚ uplatňovali po 1. januári 2017.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom Výboru pre colný kódex,
            
         PRIJALA TOTO ROZHODNUTIE:
   Článok 1
   Odchylne od systému zaregistrovaných vývozcov zámorské krajiny a územia uvedené v prílohe II k zmluve môžu pokračovať v uplatňovaní článkov 21 až 35 a článkov 54, 55 a 56 prílohy VI k rozhodnutiu 2013/755/EÚ do 31. decembra 2019.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 29. novembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 344, 19.12.2013, s. 1.